14/10/2015 | Administración LocalProvincial
Deputación Provincial da Coruña
Área de Acción Territorial. Servizo de Xestión de Plans. Sección de Plans Provinciais
Aprobación das bases reguladoras do Plan de acción social (PAS) 2015

ANUNCIO O Pleno da Deputación Provincial da Coruña, na sesión ordinaria que tivo lugar o oito de outubro de dous mil quince (08/10/2015), acordou a aprobación do asunto que deseguido se menciona: APROBACIÓN DAS BASES REGULADORAS PLAN DE ACCIÓN SOCIAL (PAS) 2015 1.–DENOMINACIÓN E APLICACIÓN ORZAMENTARIA. O presente “Plan de acción social (PAS) 2015“ é un Plan da Deputación Provincial da Coruña destinado aos 93 concellos da provincia que previsiblemente vaise financiar cunha achega provincial por importe de 33.000.000,00 € no exercicio 2015 para novos investimentos e coas achegas que voluntariamente realicen os concellos para completar o financiamento dos seus investimentos. Está previsto que nun expediente de modificación de créditos que se aprobe neste ano 2015 poida consignarse nas partidas de aplicación do orzamento provincial a cantidade de 33.000.000,00 € para o financiamento dos novos investimentos dentro deste Plan. Por outra banda, inclúense tamén neste Plan investimentos por importe de 3.114.918,83 € para os que algúns concellos pediran unha subvención nominativa que xa tiña crédito aprobado no orzamento provincial na correspondente partida, pero que non fora aprobada. Por iso, a aprobación destas bases queda sometida á condición suspensiva da entrada en vigor do expediente de modificación de créditos no que se consigne o importe necesario para realizar a achega provincial para o financiamento deste Plan, e polo tanto, non se poderá realizar acto ningún que supoña directa ou indirectamente compromiso provincial de transcendencia orzamentaria en tanto non se cumpra esta condición suspensiva. En ningún caso a presente convocatoria xerará dereito ningún a favor dos solicitantes mentres tanto non se deren as condicións orzamentarias, procedimentais e xurídicas de aplicación.2.–FINALIDADE E OBXECTO. O artigo 36 da Lei 7/1985, do 2 de abril, reguladora das bases do réxime local, establece que é competencia propia das deputacións provinciais a asistencia e a cooperación xurídica, económica e técnica aos concellos, especialmente aos de menor capacidade económica e de xestión. A finalidade deste Plan é cooperar cos concellos na realización de investimentos “financeiramente sostibles” e que teñan na súa maior parte un “carácter social”, no sentido de iren destinados a mellorar as condicións de vida da poboación, principalmente da infancia, da mocidade, das mulleres, das persoas maiores, das persoas con diversidades funcionais e necesidades especiais, e doutros colectivos que necesiten de especial apoio e protección.2.1.–Investimentos “financeiramente sostibles”. Polo que se refire ao aspecto de realización de investimentos “financeiramente sostibles”, dado que está previsto que este Plan se financie na anualidade 2015 con cargo ao superávit orzamentario, os investimentos que soliciten os concellos deben cumprir os requisitos fixados para os investimentos “financeiramente sostibles” na disposición adicional decimosexta da Lei reguladoras das facendas locais engadida polo Decreto-lei 2/2014, do 21 de febreiro (BOE n.º 46 do 22 de febreiro de 2014). A dita disposición adicional decimosexta da Lei reguladoras das facendas locais concreta os requisitos obxectivos, subxectivos e formais dos investimentos “financeiramente sostibles” que poden financiarse con superávit orzamentario, para os efectos do disposto na disposición adicional sexta da Lei orgánica 2/2012, do 27 de abril, de estabilidade orzamentaria e sostibilidade financeira. De acordo con tales disposicións, os investimentos financeiramente sostibles que se soliciten dentro deste Plan deben cumprir os seguintes requisitos: A) Deben ser obras de competencia municipal, segundo o establecido nos artigos 25 e 26 da Lei 7/1985 de bases do réxime local, na súa redacción dada pola Lei 27/2013, do 27 de decembro, de racionalización e sostibilidade da Administración Local (BOE n.º 312 do 30 de decembro de 2013). B) Deben ter reflexo orzamentario nos grupos de programas que se concretan no primeiro parágrafo da citada nova disposición adicional decimosexta da Lei de facendas locais, de entre os programas previstos na Orde EHA do 3 de decembro de 2008, modificada pola Orde HAP do 14 de marzo de 2014, co que os programas actualizados son os seguintes: 160. Rede de sumidoiros 161. Abastecemento domiciliario de auga potable 162. Recollida, eliminación e tratamento de residuos 165. Alumeado público 172. Protección e mellora do medio natural 412. Mellora das estruturas agropecuarias e dos sistemas produtivos 422. Industria 425. Enerxía 431. Comercio 432. Información e promoción turística 441. Transporte de viaxeiros 442. Infraestruturas do transporte 452. Recursos hidráulicos 463. Investigación científica, técnica e aplicada 491. Sociedade da información 492. Xestión do coñecemento Tamén poderán corresponder cos seguintes programas do segundo parágrafo desta norma, pero coa indicación de que cando o gasto sexa superior a 10 millóns de € e supoña incremento dos capítulos 1 e 2 dos estados de gastos vinculados aos proxectos de investimentos requirirá autorización previa da Secretaría xeral de coordinación autonómica e local do Ministerio de facenda e administracións públicas.133. Ordenación do tráfico e do estacionamento 153. Vías públicas 171. Parques e xardíns 336. Protección e xestión do Patrimonio histórico-artístico 453. Estradas 454. Camiños veciñais 933. Xestión do patrimonio (só aplicable aos gastos de rehabilitación e conservación) Quedan expresamente excluídas as adquisicións de mobiliario, enseres e vehículos, salvo os destinados á prestación do servizo público de transporte. C) Deben ser obras cun orzamento mínimo de 30.000,00 €, IVE incluído, cunha vida útil superior a 5 anos, e a súa execución, mantemento e liquidación debe permitir dar cumprimento aos obxectivos de estabilidade presupostaria. D) En todo caso, deben ser investimentos para os que o concello teña a plena dispoñibilidade dos terreos necesarios para a súa execución, e que non precisen de autorizacións ou, no caso de que sexan precisas, deberán detallarse, e o concello deberá acreditar documentalmente que xa conta con elas ou que as solicitou antes do remate do prazo de presentación da solicitude deste Plan, xuntando os correspondentes documentos.2.2.–Investimentos “de carácter social”. Polo que se refire ao aspecto de realización de investimentos que teñan na súa maior parte un “carácter social”, o obxecto prioritario do Plan é cooperar cos concellos na realización de investimentos destinados a mellorar as condicións de vida da poboación, preferentemente da infancia, da mocidade, das mulleres, das persoas maiores, das persoas con diversidades funcionais e necesidades especiais, e doutros colectivos que necesiten de especial apoio e protección. Deseguido se indican, a modo de exemplo, investimentos de competencia municipal que poden solicitar os concellos, que sexan á vez financeiramente sostibles, con baixos custos de mantemento, e de carácter social, sen prexuízo de que poida incluírse outro tipo de investimentos xustificando o concello a súa competencia e o seu carácter social nos informes que se achegan coa solicitude: – Acondicionamento de parques, xardíns e espazos públicos abertos, preferentemente cubertos para protexerse da chuvia, destinados ao lecer da poboación, principalmente da infancia, da mocidade e das persoas maiores, dotados de bancos, papeleiras, xogos e elementos recreativos, así como outro mobiliario axeitado. (Programa 171) – Investimentos destinados á eliminación das barreiras arquitectónicas en espazos públicos, como son a realización de ramplas ou pavimentos adaptados nas beirarrúas, acondicionamento de aparcamentos reservados para persoas con diversidades funcionais e necesidades especiais; ou á adaptación de edificios públicos, mediante a instalación de ascensores, plataformas elevadoras, aseos adaptados, etc, de conformidade coa lexislación vixente (Programa 153, 933 ou o que corresponda) – Obras de rehabilitación e conservación de instalacións deportivas e culturais de titularidade municipal coas que xa conte o concello, non novas instalacións. (Programa 933) – Marquesiñas situadas á beira das rúas, estradas ou camiños, nos lugares das paradas de autobuses, para que a poboación poida resgardarse. (Programa 153, 453 ou 454 segundo o caso) – Outros investimentos de competencia municipal e financeiramente sostibles que encaixen nos programas orzamentarios indicados, que teñan carácter “social” e así se xustifique no correspondente informe que se achegue coa solicitude 2.3.–Solicitude de investimentos. Tendo en conta o exposto, o concello poderá solicitar a realización de novos investimentos dentro deste Plan do seguinte xeito: – Como mínimo o 60 % da achega provincial asignada ao concello destinarase á realización de investimentos financeiramente sostibles que teñan “carácter social” segundo se define nos parágrafos anteriores. – O 40% restante poderá destinarse a realización de máis investimentos financeiramente sostibles que teñan carácter social ou a calquera outro investimento financeiramente sostible que sexa de competencia municipal. Non obstante, aqueles concellos que tiñan subvencións nominativas para a execución de investimentos por un importe total de 3.114.918,83 €, solicitados pendentes de aprobar pero co crédito correspondente á achega da Deputación incluído no orzamento provincial, deberán solicitar a inclusión dese investimento neste Plan, e unicamente é de aplicación a esixencia de dedicar o 60% a fins sociais á cantidade asignada para novos investimentos. Se o concello non quere executar este investimento para o que tiña solicitado unha subvención nominativa, deberá indicalo expresamente na súa solicitude e a dita solicitude de subvención nominativa queda anulada, e o concello pasa a incluírse no Plan polo importe que lle corresponde. No caso de subvencións nominativas para a realización de actividades, cun crédito aprobado por un importe total de 1.591.666,38 €, pero co correspondente expediente pendente de aprobación na data da realización dos cálculos, o concello realizaraas á marxe deste Plan. Os proxectos e pregos de prescricións técnicas deberanse presentar para todas as obras e subministracións incluídas tanto no Plan base como no Plan complementario ao que se fai referencia máis adiante. Cada obra ou subministración identificarase cun proxecto ou prego de prescricións técnicas, tendo en conta que non se poden incluír como actuacións independentes os orzamentos parciais do proxecto ou prego, e deberán estar asinados por técnico competente. Lémbrase que non se admiten as denominacións xenéricas, debendo ser identificados con precisión e claridade, sen lugar a dúbidas, os investimentos que se integran no Plan.3.–DESTINATARIOS. Os destinatarios deste plan son os 93 concellos da provincia, aos que se lles asignan as cantidades que resultan da aplicación dos criterios que se detallan na base 4.4.–FINANCIAMENTO. No financiamento deste Plan participarán a Deputación e, no seu caso, os concellos que voluntariamente realicen achegas a este Plan.4.1.–Achega provincial. De acordo co que se indica na base 1, está previsto que no vindeiro expediente de modificación de créditos que se aprobe neste ano 2015 poida consignarse nas partidas de aplicación do orzamento provincial a cantidade de 33.000.000,00 € procedente do superavit orzamentario, para o financiamento de novos investimentos dentro deste Plan. A cantidade que se lle asigna a cada concello, calcúlase mediante a aplicación ao importe total de 33.000.000,00 €, das variábeis ponderadas que tradicionalmente se utilizaron para realizar as asignacións de fondos do POS e que son as seguintes: 10% cota fixa 5% esforzo fiscal 15% número de parroquias 35% poboación (rural para os concellos de máis de 50.000 habitantes) 35% superficie No caso de concellos fusionados sumarase o importe que lles correspondería aos concellos separadamente antes da fusión. Por outra banda, inclúense tamén neste Plan investimentos por importe de 3.114.918,83 € para os que algúns concellos pediran unha subvención nominativa que xa tiña crédito aprobado no orzamento provincial na correspondente partida, pero que non fora aprobada.4.2.–Achega municipal. A achega do concello para novos investimentos é voluntaria. Para cada investimento deberase indicar individualmente a parte que se financia con cargo á Deputación e, no seu caso, a parte que voluntariamente achega o concello, co compromiso do seu financiamento. Terase en conta que, de conformidade co criterio de aplicación das baixas de licitación aprobado polo Pleno desta Deputación na sesión realizada o día 25 de setembro de 1998, no caso de que haxa unha baixa de licitación na obra, o concello beneficiarase da máxima baixa posible. Isto quere dicir que se o concello realiza voluntariamente algunha achega, no caso de que houbese baixa de licitación, ésta aplicarase en primeiro lugar a minorar a achega municipal ata anulala, mantendo no posible a achega da Deputación. Non obstante, no caso das subvencións nominativas, a baixa distribuirase aplicando o seu coeficiente de financiamento. No caso de subvencións nominativas con crédito aprobado que o concello solicite dentro deste Plan, cando estaba prevista unha achega do concello para completar o orzamento do proxecto, o concello deberá realizala, sen prexuízo de que se aplique para o seu financiamento parte da achega asignada ao concello para novos investimentos.4.3.–Plan Complementario. A Deputación aprobará o Plan base xunto cun Plan complementario para aplicar os remanentes que se poidan orixinar só na adxudicación dos novos investimentos. Polo tanto, xa neste momento o concello debe prever as obras ou subministracións que desexe realizar para o caso de que se produzan remanentes por baixas na adxudicación dos contratos, ou por anulacións dos investimentos novos, de non ser así non se poderán aplicar os remanentes que se poidan producir no concello. O orzamento mínimo dos proxectos tamén é de 30.000,00 €, IVE incluído, e para o seu financiamento poderanse utilizar os remanentes producidos polas baixas de adxudicación ou, se é o caso, polas anulacións de obras, podendo o concello realizar, no seu momento, unha maior achega para completar o orzamento do proxecto mínimo se fose necesario. Os investimentos que se soliciten no Plan Complementario tamén deben ser financeiramente sostibles e ter todos carácter social, segundo se define na base 2. Se o concello inclúe varias obras ou subministracións no Plan complementario, poderá decidir no seu momento aquela á que vai aplicar os remanentes xerados con independencia da súa orde de relación no Plan.5.–FORMA E PRAZO DA SOLICITUDE. As solicitudes presentaranse de xeito telemático, a través da páxina web da Deputación da Coruña.www.dicoruna.es. A presentación telemática producirá plenos efectos xurídicos, sempre que a solicitude sexa enviada dentro do prazo establecido. Para presentar a solicitude de xeito telemático será imprescindible que dispoñan de sinatura electrónica as persoas titulares da Secretaría e da Alcaldía para asinar a documentación achegada, e tamén a persoa designada como representante para o envío da solicitude ao rexistro telemático. O prazo de presentación de solicitudes iniciarase o 20 de outubro de 2015 e rematará ás 14.00 horas do 18 de decembro de 2015. A documentación administrativa e técnica será revisada e supervisada pola Deputación, que poderá realizar os requirimentos que estime necesarios para completar ou corrixir a documentación presentada. A documentación que debe presentarse telematicamente é a que deseguido se indica: 5.1.–Certificado do acordo plenario (ANEXO I). Certificación do acordo do Pleno do concello, segundo o modelo que figura como ANEXO I a estas bases, polo que se dispoña participar no presente Plan, aceptar expresamente estas bases e se aprobe a solicitude a realizar, coa indicación do destino da achega provincial asignada ao concello, cos datos dos investimentos financeiramente sostibles que se van realizar, co detalle do seu financiamento. O concello deberá adoptar o compromiso firme de incluír no orzamento municipal crédito dabondo para o financiamento da achega municipal ás obras ou subministracións se voluntariamente existe achega do concello. No mesmo acordo indicarase expresamente que o concello conta coa dispoñibilidade dos terreos e coas autorizacións necesarias para a execución dos investimentos. No acordo incluirase a declaración do concello de que non solicitou nin percibiu ningunha subvención específica ou finalista doutras Administracións públicas para o financiamento destes gastos, e no caso de que existan axudas ou subvencións concorrentes doutras Administracións para o seu financiamento, deberá facilitar o seu detalle e a acreditación de que a súa suma total non supera o 100% do seu importe. Igualmente, no devandito acordo autorízase á Deputación a obter as certificacións da Axencia Estatal de Administración Tributaria e da Tesourería da Seguridade Social nas que se acredite que o concello está ao corrente nas súas obrigas tributarias e coa Seguridade Social. Non obstante, os municipios de gran poboación formalmente acollidos ao réxime previsto na Lei 57/2003, do 16 de decembro, de medidas para a modernización do goberno local, poderán adoptar o acordo de participación neste Plan polo órgano municipal que teña atribuída a competencia.5.2.–Proxectos técnicos ou pregos de prescricións técnicas. Proxecto técnico das obras ou prego de prescricións técnicas das subministracións, tanto dos investimentos do Plan base como do Plan complementario, co contido establecido no Real decreto lexislativo 3/2011, do 14 de novembro, polo que se aproba o texto refundido da Lei de contratos do sector público (BOE n.º 276, do 16 de novembro de 2011). No caso das obras, os proxectos técnicos deberán comprender, polo menos, os documentos que se indican no artigo 123 do citado texto refundido da Lei de contratos do sector público, que son os seguintes: a) Unha memoria na que se describa o obxecto das obras, que recollerá os antecedentes e a situación previa ás mesmas, as necesidades a satisfacer, e a xustificación da solución adoptada, detallándose os factores de todo tipo a ter en conta. b) Os planos de conxunto e de detalle necesarios para que a obra quede perfectamente definida, así como os que delimiten a ocupación de terreos e a restitución de servidumes e demais dereitos reais, no seu caso, e servizos afectados pola súa execución. c) O prego de prescricións técnicas e particulares, onde se fará a descrición das obras e se regulamentará a súa execución, con expresión da forma na que esta se levará a cabo, as obrigas de orde técnico que correspondan ao contratista, e a maneira na que se levará a cabo a medición das unidades executadas e o control de calidade dos materiais empregados e do proceso de execución. d) Un orzamento, integrado ou non por varios parciais, con expresión dos prezos unitarios e dos descompostos, se é o caso, estado de medicións e os detalles precisos para a súa valoración. No caso de incluír “partidas alzadas”, o seu importe total non poderá superar o 5% do orzamento de execución material do proxecto. e) Un programa de desenvolvemento dos traballos cuantificado ou plan de obra de carácter indicativo, con previsión, se é o caso, do tempo e custo. f) O estudo de seguridade e saúde ou, se é o caso, o estudio básico de seguridade e saúde, nos termos previstos nas normas de seguridade e saúde nas obras. g) O estudo de xestión de residuos de construción e demolición, no que se faga unha estimación da cantidade dos residuos xerados, e unha valoración do custe previsto para a súa xestión, o que debe figurar en capítulo independente do orzamento, así como o resto do contido esixido no Real decreto 105/2008, do 1 de febreiro (BOE n.º 38 do 13 de febreiro de 2008). h) As referencias de todo tipo nas que se fundamentará o replanteo da obra. i) Non se farán referencias a marcas concretas en ningún documento do proxecto. j) Canta documentación veña prevista nas normas de carácter legal ou regulamentario. No caso de subministracións, os pregos de prescricións técnicas deberán incluír cando menos os seguintes documentos: a) Memoria descritiva na que se detallen o obxecto e finalidade da subministración, os antecedentes, as necesidades a satisfacer, e a xustificación da solución adoptada. b) Un orzamento desagregado, no que se definan con claridade os distintos elementos da subministración, coas súas características técnicas precisas, pero sen facer referencia a marcas, con expresión dos prezos de cada elemento e o número de unidades, e desgregando o imposto sobre o valor engadido (IVE). c) Lugar e prazo de entrega. d) Documentos gráficos se son necesarios para a correcta definición da subministración 5.3.–Informe técnico (ANEXO II). Informe técnico individual para cada un dos investimentos solicitados, no que se indique o seguinte: Autorizacións O informe deberá indicar expresamente que o investimento non precisa de ningunha autorización ou, no caso de que sexan precisas, deberán detallarse, e acreditarse documentalmente que o concello xa conta con elas ou que xa as solicitou antes do remate do prazo de presentación da solicitude deste Plan, xuntando os correspondentes documentos. En todo caso, cando se acheguen en calquera momento as autorizacións que precisa o investimento, deberá indicarse nun informe técnico se o proxecto cumpre coas condicións contidas, no seu caso, na dita autorización. Supervisión Deberá indicarse se é preceptivo realizar a supervisión técnica do proxecto polo seu orzamento ou contido, de acordo co establecido no artigo 125 do citado texto refundido da Lei de contratos do sector público. No caso de ser preciso, deberá indicarse se o informe de supervisión vai ser realizado pola conta do concello remitindo unha copia á Deputación, ou si solicita asistencia a esta Deputación para a súa realización ao abeiro da disposición adicional 2, apartado 12 do dito texto refundido da Lei de contratos do sector público. Fases No caso de tratarse de fases, tramos, partes etc., neste mesmo informe técnico deberá xustificarse que se trata dunha obra susceptible de utilización ou aproveitamento separado, que constitúe unha unidade funcional, de acordo co establecido no artigo 86.3 do citado Real decreto lexislativo 3/2011.5.4.–Informe técnico-xurídico sobre a dispoñibilidade dos terreos (ANEXO III). O concello deberá acreditar que conta cos terreos necesarios para a execución dos investimentos, mediante a emisión dun informe conxunto no que o persoal técnico detalle os terreos necesarios para a súa execución e a secretaría do concello informe se o concello conta coa dispoñibilidade deses terreos.5.5.–Memoria económica específica asinada pola Alcaldía (ANEXO IV). Para cada investimento deberá presentarse unha memoria económica específica asinada pola Alcaldía, que conterá unha previsión dos gastos de mantemento, os posibles ingresos ou a redución de gastos que poida xerar durante a súa vida útil, coa finalidade de acreditar que o investimento permite durante a súa execución, mantemento e liquidación dar cumprimento aos obxectivos de estabilidade presupostaria e de débeda pública da corporación. Ademais, deberá conter a proxección dos efectos orzamentarios e económicos que poderían derivarse do investimento no horizonte temporal da súa vida útil.5.6.–Informe da Intervención (ANEXO V). A Intervención do concello emitirá un informe sobre os seguintes extremos: – Sobre a consistencia e soporte das proxeccións da citada memoria económica da Alcaldía en relación coas esixencias da norma. – Se os investimentos solicitados reúnen os requisitos para ser considerados financeiramente sostibles, indicando as partidas orzamentarias de imputación de entre as indicadas na base 2. – E sobre se o concello cumpre co previsto na disposición adicional sexta da Lei orgánica 2/2012, do 27 de abril; e no suposto de non cumprilo, se o investimento pode supoñer ou non gastos de mantemento e así queda acreditado no seu Plan económico-financeiro convenientemente aprobado.5.7.–Informe xustificativo do carácter social do investimento (ANEXO VI). – Informe individual para cada un dos investimentos solicitados, no que se xustifique detalladamente o seu carácter social. Para os investimentos solicitados que non teñan carácter social, indicarase expresamente esta circunstancia e que o seu orzamento xunto cos dos demais investimentos que non teñen carácter social non excede do 40% da achega provincial asignada. Este informe será asinado pola Alcaldía. Non obstante, ábrese un prazo intermedio ata as 14.00 horas do 6 de novembro de 2015 para aqueles concellos que teñen unha subvención nominativa para a execución de investimentos que xa tiña crédito aprobado no orzamento provincial na correspondente partida, pero que non fora aprobada, e que teña que incluírse neste Plan. Dentro deste prazo os concellos poderán achegar a documentación administrativa e técnica pendente de achegar que se concreta no acordo en materia de xestión presupostaria adoptado polo Pleno da Deputación en sesión realizada o 25 de maio de 2012 (BOP n.º 119 do 25 de xuño de 2012), así como os modelos que figuran como anexo I, II e III.6.–APROBACIÓN DO PLAN. Á vista da documentación presentada, o Pleno da Deputación aprobará o Plan partindo das solicitudes presentadas polos concellos, e incluirá tanto os investimentos do Plan Base como os que se inclúan no Plan Complementario. O Plan poderá aprobarse nunha ou varias fases, unha vez acreditada a dispoñibilidade orzamentaria adecuada e suficiente. Unha vez aprobado o Plan, someterase a exposición pública mediante a publicación dun anuncio no Boletín Oficial da Provincia para que durante un prazo de 10 días se poidan presentar as alegacións que se estimen oportunas, e será remitido para o seu coñecemento e informe á Xunta de Galicia e á Comisión Galega de Cooperación Local, de acordo co artigo 112 e concordantes da Lei 5/1997, do 22 de xullo, de administración local de Galicia. Unha vez transcorridos os 10 días de exposición pública e dende a solicitude de informe sen que se presentaren alegacións nin se emitira informe, poderanse proseguir os trámites. A aprobación definitiva do Plan Adicional que máis adiante se elabore, financiado coas baixas de licitación ou anulacións das novas obras, que se aprobe no marco do Plan Complementario, realizarase mediante Resolución da Presidencia na que se declare cumprida a condición de existencia de crédito suficiente e en consecuencia se declare definitivamente aprobado o Plan Adicional no que se incluirán as obras ou subministracións previstas no Plan Complementario de aqueles concellos para os que exista crédito para o seu financiamento.7.–CONTRATACIÓN DOS INVESTIMENTOS. Os concellos contratarán os investimentos de acordo co texto refundido da Lei de contratos do sector público, mediante procedemento aberto con multiplicidade de criterios de valoración, mediante procedemento aberto cun único criterio de valoración ou mediante procedemento negociado, utilizando os pregos-tipo de cláusulas administrativas particulares aprobados expresamente por esta Deputación. O concello debe cubrir en cada expediente o correspondente cadro de características do contrato. Excepcionalmente, as obras poderán executarse pola propia Administración de acordo co establecido no artigo 24 do citado texto refundido da Lei de contratos do sector público. Non se poderá realizar a adxudicación mediante contrato menor. En canto ao prazo para adxudicar as actuacións do Plan, os concellos poderán adxudicar as actuacións incluídas no Plan ata o 1 de outubro de 2016. Non obstante, este prazo poderá ser prorrogado mediante Resolución da Presidencia tras a solicitude motivada do concello. Unha vez adxudicados os investimentos deberá remitirse á esta Deputación, de xeito telemático, a seguinte documentación: – Listaxe cos datos de adxudicación dos investimentos debidamente cubertos no modelo establecido. – A certificación do acordo ou resolución de adxudicación do contrato. – Documento administrativo no que se formalicen os correspondentes contratos. No caso de adxudicación mediante procedemento negociado, deberá presentarse ademais a seguinte documentación: – Xustificación da publicidade da licitación ou a consulta a empresas, – A relación das ofertas presentadas cos seus respectivos importes. – Informe técnico xustificativo da aplicación dos criterios da adxudicación previstos na cláusula 15 en relación co anexo IV do prego de cláusulas administrativas, coa valoración aplicada ás ofertas presentadas ou no seu caso apartado do prego vixente. No caso de adxudicación mediante procedemento aberto cun único criterio de valoración, factor prezo, ou con multiplicidade de criterios de valoración, deberá presentarse ademais a seguinte documentación: – Xustificación da publicidade da licitación – A relación das ofertas presentadas cos seus respectivos importes – Informe técnico xustificativo da aplicación dos criterios de adxudicación previstos no prego de cláusulas administrativas, coa valoración aplicada as ofertas presentadas No caso de que foran executadas pola propia Administración, deberá presentarse o informe da Secretaría do concello no que se indique cal dos supostos é de aplicación ao caso concreto, dos contidos no artigo 24 do Real decreto lexislativo 3/2011 e a acta de inicio das obras. As baixas que se produzan na adxudicación das obras, destinaranse a minorar a achega municipal se existira ata anular, se fora posible, a dita achega. O resto da baixa destinarase a minorar a achega provincial na correspondente actuación. Non obstante, no caso das subvencións nominativas, a baixa distribuirase aplicando o seu coeficiente de financiamento.8.–EXECUCIÓN DOS INVESTIMENTOS. As obras executaranse polos respectivos concellos con arranxo ao proxecto técnico da obra ou prego de prescricións técnicas da subministración. A dirección e a execución das obras realizaraas o concello correspondente, sen prexuízo da posibilidade de que a Deputación realice as inspeccións que considere convenientes. Se para a execución das obras xurde a necesidade de modificar o proxecto da obra, o concello deberá tramitar o correspondente expediente de acordo co establecido no citado texto refundido da Lei de contratos do sector público, e redactar un proxecto modificado que deberá ser aprobado polo concello e pola Deputación. Calquera incremento que se derive da modificación do contrato, de liquidacións ou de outro concepto deberá ser financiado integramente polo concello.9.–PAGO DA ACHEGA PROVINCIAL. O pago da achega da Deputación realizarase segundo se indica a continuación, verificando previamente a Deputación que o concello está ao corrente nas súas obrigas tributarias co Estado, coa Seguridade Social e coa Deputación. O pago ao concello do importe da achega provincial realizarase á vista das certificacións de execución das obras ou facturas das subministracións aprobadas polo órgano municipal competente, que o concello presente na Deputación de xeito telemático. Procurarase que as certificacións de execución de obras sexan por un orzamento superior aos 6.000,00 €. Desde o inicio das obras ata a súa recepción deberase colocar o cartel oficial debidamente cuberto, o que se acreditará mediante o envío de dúas fotografías, unha do propio cartel o outra do cartel da obra e a súa contorna, sendo requisito indispensable para que esta Deputación transfira ao concello o importe da achega provincial ao Plan. Esta documentación acompañarase á primeira certificación de execución das obras. Xunto coa primeira certificación deberase achegar a “acta de comprobación do replanteo” e coa derradeira certificación de execución, deberase achegar a correspondente “acta de recepción”. Para as subministracións, deberá achegarse a factura co detalle da subministración, segundo figura no prego de prescricións técnicas, aprobada polo órgano municipal competente xunto coa acta de recepción. Así mesmo, e de conformidade co establecido nos artigos 19.3, 34.3, 37.1 e) y 37.3 de la Lei 38/2003, do 17 de novembro, xeral de subvencións, deberase acompañar a certificación expedida polo órgano competente do concello da percepción doutras subvencións, axudas, ingresos ou recursos para a mesma finalidade, procedentes de calquera Administración ou entes públicos o privados, nacionais, da Unión Europea ou de organismos internacionais co fin de verificar que a concorrencia non supera o custo da actuación subvencionada. Todos os investimentos deberán estar terminados o 1 de novembro de 2017. Excepcionalmente, o concello poderá solicitar una prórroga para o seu remate de acordo coas instrucións que se lle remitirán máis adiante, que se concederá no seu caso mediante Resolución da Presidencia.10.–INTERPRETACIÓN. A interpretación e a resolución das dúbidas que puideren xurdir serán resoltas pola Presidencia da Deputación, previo informe da Secretaría e da Intervención. Para o non disposto expresamente nas presentes bases, aplicarase supletoriamente o establecido na Lei 38/2003 do 17 de novembro, xeral de subvencións. ANEXO I CERTIFICACIÓN DO ACORDO PLENARIO DE APROBACIÓN DO PLAN DE ACCIÓN SOCIAL (PAS 2015) CERTIFICA: Que o Pleno deste concello, na sesión realizada o día __/__/2015, adoptou o seguinte acordo: 1.–“ Participar no Plan de acción social (PAS) 2015 da Deputación Provincial da Coruña, cuxas bases se coñecen e aceptan na súa totalidade, e solicitar a aplicación da subvención asignada aos seguintes investimentos financeiramente sostibles, de acordo co financiamento que se especifica, aprobando os seus proxectos das obras ou pregos das subministracións: A) Investimentos financeiramente sostibles de carácter social: B) Outros investimentos financeiramente sostibles: C) Resumo: 2.–Aprobar o Plan complementario no que se inclúen as obras ou subministracións de carácter social que a continuación se indican e aprobar os correspondentes proxectos ou pregos de prescricións: 3.–Declarar que o concello ten a dispoñibilidade dos terreos, augas e servidumes para a execución dos investimentos, e que ten resolto o relacionado coas concesións e autorizacións administrativas que legalmente sexan necesarias.4.–Comprometerse o concello, no seu caso, a incluír no orzamento municipal os fondos necesarios para facer fronte á achega municipal das obras incluídas neste Plan se a houbera.5.–Solicitar da Deputación Provincial da Coruña, a delegación neste concello da contratación e execución das obras ou subministracións incluídas no plan, que se entenderá aceptada si esta se produce efectivamente.6.–Declarar que o concello non solicitou nin percibiu ningunha subvención doutras Administracións públicas para o financiamento do investimento ou, no caso de que existan axudas ou subvencións concorrentes doutras Administracións para a súa execución, achégase o detalle de cada unha delas, acreditándose que a súa suma total non supera o 100% do seu importe.7.–Autorizase á Deputación a obter as certificacións da Axencia Estatal de Administración Tributaria e da Tesourería da Seguridade Social nas que se acredite que o concello está ao corrente nas súas obrigas tributarias e coa Seguridade Social.8.–Facultar expresamente á Alcaldía para todo o relacionado coa tramitación e xestión do presente acordo e o correspondente expediente.” E para que así conste, expido a presente certificación de orde e co visto e prace da Alcaldía, en ______________________, o ___ de _____________ de dous mil quince. V. pr. A Alcaldía PLAN DE ACCIÓN SOCIAL (PAS) 2015 ANEXO II INFORME TÉCNICO SOBRE O INVESTIMENTO De acordo co esixido na base 5.3 das reguladoras do Plan, emítese este informe técnico individual para o investimento indicado: AUTORIZACIÓNS (O informe deberá indicar expresamente que o investimento non precisa de ningunha autorización ou, no caso de que sexan precisas, deberán detallarse, e acreditarse documentalmente que o concello xa conta con elas ou que xa as solicitou antes do remate do prazo de presentación da solicitude deste Plan, xuntando os correspondentes documentos. En todo caso, cando se acheguen en calquera momento as autorizacións que precisa a obra, deberá indicarse nun informe técnico se o proxecto cumpre coas condicións contidas, no seu caso, na dita autorización.) SUPERVISIÓN TÉCNICA (Deberá indicarse se é preceptivo realizar a supervisión técnica do proxecto polo seu presuposto ou o seu contido, de acordo co establecido no artigo 125 do Texto refundido da Lei de contratos do sector público. No caso de ser precisa, deberá indicarse se o informe de supervisión vai ser realizado por conta do concello remitindo unha copia á Deputación, ou se solicita a asistencia a esta Deputación para a súa realización, ao abeiro da disposición adicional 2.12 da citada norma) OBRA COMPLETA (No caso de tratarse de fases, tramos, partes, etc., deberá xustificarse que se trata dunha obra completa, susceptible de utilización ou aproveitamento separado, que constitúe unha unidade funcional, de acordo co establecido no artigo 86 do Texto refundido da Lei de contratos do sector público.) OUTRAS CUESTIÓNS (Outras cuestións de interese. Deberanse recoller cantos aspectos de interese complementen a información anterior) PLAN DE ACCIÓN SOCIAL (PAS) 2015 ANEXO III INFORME TÉCNICO-XURÍDICO SOBRE A DISPOÑIBILIDADE DOS TERREOS De acordo co esixido na base 5.4 das reguladoras do Plan, emítese este informe técnico-xurídico para o investimento indicado: INFORME TÉCNICO (O persoal técnico detallará os terreos necesarios para a execución do investimento, podendo xuntar para estes efectos a documentación precisa) INFORME XURÍDICO (A Secretaría do concello informará acerca de se o concello conta coa dispoñibilidade dos terreos necesarios para a execución do investimento PLAN DE ACCIÓN SOCIAL (PAS) 2015 ANEXO IV MEMORIA ECONÓMICA DA ALCALDÍA ESPECÍFICA DE CADA INVESTIMENTO SOLICITADO De acordo co esixido na base 5.5 das reguladoras do Plan, emítese esta memoria económica en relación co investimento indicado: 1.–PREVISIÓN DE GASTOS E INGRESOS – (Previsión dos gastos de mantemento, dos posibles ingresos ou a redución de gastos que poida xerar durante a súa vida útil, coa finalidade de acreditar que o investimento permite durante a súa execución, mantemento e liquidación dar cumprimento aos obxectivos de estabilidade orzamentaria e de débeda pública da corporación). – Breve descrición do gasto a realizar e da súa natureza. – Vida útil estimada. – Previsión de ingresos. – Previsión de gastos. – Conclusión relativa á acreditación de que este investimento permite o cumprimento dos obxectivos de estabilidade orzamentaria e de débeda pública do concello.2.–PROXECCIÓN DOS EFECTOS ORZAMENTARIOS E ECONÓMICOS. (Proxección dos efectos orzamentarios e económicos que poderían derivarse do investimento no horizonte temporal da súa vida útil). Opción A) se non ten consecuencias orzamentarias ou económicas relevantes “Sen consecuencias relevantes en canto aos seus efectos orzamentarios e económicos para os ingresos e gastos de exercicios futuros” Opción B) no suposto de que se considere que vai ter consecuencias orzamentarias ou económicas relevantes: “Na seguinte táboa detállanse as previsión dos efectos deste investimento sobre o orzamento de ingresos, sobre o orzamento de gastos e o resultado previsible durante os anos da súa vida útil.” PLAN DE ACCIÓN SOCIAL (PAS) 2015 ANEXO V INFORME DA INTERVENCIÓN OU SECRETARÍA-INTERVENCIÓN ESPECÍFICA DE CADA INVESTIMENTO SOLICITADO De acordo co esixido na base 5.6 das reguladoras do Plan, emítese este informe en relación co investimento indicado: 1.–CONSISTENCIA E SOPORTE DAS PROXECCIÓN DA MEMORIA DO ALCALDÍA. Breve análise da memoria especifica da Alcaldía sobre este investimento e a súa consistencia e fundamentación, con especial referencia ás conclusións sobre se este investimento permitirá durante a súa execución, mantemento e liquidación dar cumprimento aos obxectivos de estabilidade orzamentaria e de débeda pública da corporación.2.–ANÁLISE DA CONSIDERACIÓN DE INVESTIMENTOS FINANCEIRAMENTE SOSTIBLES. (Análise sobre se os investimentos solicitados reúnen os requisitos para ser considerados financeiramente sostibles, indicando as partidas orzamentarias de imputación) – Competencia municipal. – Indicación sobre se o concello está ao corrente nas súas obrigas tributarias e coa Seguridade Social. – Indicación da súa imputación orzamentaria: clasificación económica, grupo de programa (de entre os previstos nas bases) e aplicación orzamentaria de aplicación. – Indicación de se o investimento supera ou non os 10 millóns de € e si supón ou non incremento do capítulo 1 e 2 do orzamento de gastos. – Indicación da súa vida útil (debe ser superior a cinco anos). – Previsión sobre o prazo de execución e xustificación. – Indicación de que consta no expediente memoria económica da Alcaldía sobre a proxección dos efectos orzamentarios e económicos da súa vida útil. Conclusión: O proxecto arriba indicado, cumpre / non cumpre os requisitos para ser considerado financeiramente sostible PLAN DE ACCIÓN SOCIAL (PAS) 2015 ANEXO VI INFORME XUSTIFICATIVO DO CARÁCTER SOCIAL OU NON DO INVESTIMENTO De acordo co esixido na base 5.7 das reguladoras do Plan, emítese informe xustificativo do investimento solicitado: INFORME NO QUE SE XUSTIFICA DETALLADAMENTE O CARÁCTER SOCIAL DO INVESTIMENTO SOLICITADO (Este informe será asinado pola Alcaldía) INFORME PARA O INVESTIMENTO SOLICITADO QUE NON TEÑA CARÁCTER SOCIAL (Neste caso indicarase expresamente que non ten carácter social e que o seu orzamento xunto cos demais investimentos que non teñen carácter social non excede do 40% da achega provincial asignada) O que se expón ó público por un prazo de dez días, que se contarán dende o día seguinte á inserción deste anuncio no Boletín Oficial da Provincia, co obxecto de que se poidan presentar as reclamacións ou alegacións que se consideren oportunas, quedando de manifesto o corresponde expediente na Sección de Plans Especiais. A Coruña, 8 de outubro de 2015. O presidente O secretario Valentín González Formoso José Luis Almau Supervía